L 188/2
ET
Euroopa Liidu Teataja
27.7.2023
(6)
Vastuseks komisjoni taotlusele ajakohastada eraldi märgistatavate allergeensete lõhnaainete loetelu, võttis tarbijaohutuse komitee (SCCS) oma 26.–27. juuni 2012. aasta täiskogu istungil vastu arvamuse (3).
Sellega kinnitati, et määruse (EÜ) nr 1223/2009 III lisa kannetes 45 ja 67–92 loetletud allergeensed lõhnaained on endiselt asjakohased.
Peale selle tehti kindlaks 56 täiendavat allergeenset lõhnaainet, mis on selgelt põhjustanud inimestele allergiat ja mille eraldi märgistamist praegu ei nõuta.
(7)
Tarbijaohutuse komitee arvamuse põhjal võib järeldada, et tarbijaohutuse komitee poolt tuvastatud täiendavate allergeensete lõhnaainete kasutamine võib ohustada inimeste tervist ning et tarbijaid on vaja teavitada nende allergeensete lõhnaainete esinemisest.
Seepärast tuleks määruse (EÜ) nr 1223/2009 III lisasse lisada kohustus märgistada need allergeensed lõhnaained eraldi, kui nende sisaldus ületab 0,001 % mittemahapestavates toodetes ja 0,01 % mahapestavates toodetes.
Lisaks tuleks selliseid lõhnaaineid nagu prehapteenid ja prohapteenid, mis võivad õhu käes oksüdeerumise või bioaktiveerumise teel muutuda teadaolevateks kontaktallergeenideks, käsitada samaväärsetena allergeensete lõhnaainetega ning nende suhtes tuleks kohaldada samu piiranguid ja muid regulatiivseid nõudeid.
(8)
Järjepidevuse ja selguse huvides on vaja ajakohastada ka teatavaid määruse (EÜ) nr 1223/2009 III lisas esitatud allergeensete lõhnaainete kandeid nii, et ainete tavanimetused viiakse vastavusse kõnealuse määruse artiklis 33 osutatud ühtse koostisainete nimestiku viimase versiooni nimetustega ning sarnased ained rühmitatakse ühte kandesse.
Kui ainel on mitu ühtset koostisaine nimetust, tuleks eraldi märgistamise nõudes sätestada, millist nimetust tuleb kasutada artikli 19 lõike 1 punktis g osutatud koostisainete loetelus, et märgistus oleks ühtlustatud ja tarbijasõbralikum ning et hõlbustada ettevõtjate ja riiklike ametiasutuste tööd.
(9)
Täielikkuse ja selguse huvides on vaja ajakohastada ka teatavaid määruse (EÜ) nr 1223/2009 III lisa allergeenseid lõhnaaineid käsitlevaid kandeid nii, et lisatakse isomeere ning lisatakse ja muudetakse vastavad CASi ja EÜ numbrid, hõlbustades seeläbi ettevõtjate ja riiklike ametiasutuste tööd.
(10)
Kuna allergeensete lõhnaainete loetelu ajakohastamise tulemusena tekivad määruse (EÜ) 1223/2009 III lisasse tõenäoliselt kanded, milles on koos kehtivad ja uued piirangud, on vaja sätestada, et ettevõtjad peaksid ühelt poolt jätkama kehtivate piirangute kohaldamist ja teiselt poolt peaks neile jääma mõistlik ajavahemik selleks, et hakata järgima uusi piiranguid.
(11)
Ettevõtjatele tuleks anda mõistlik ajavahemik, et uute piirangutega kohaneda ja teha toodete koostises ja pakenditel vajalikud muudatused, tagamaks, et turule lastakse üksnes selliseid kosmeetikatooteid, mis vastavad uutele nõuetele.
Ettevõtjatele tuleks samuti ette näha mõistlik ajavahemik selleks, et kõrvaldada turult kosmeetikatooted, mis ei vasta uutele nõuetele ja mis lasti turule enne uute märgistamisnõuete kohaldamise algust.
Võttes arvesse, et allergilise kontaktdermatiidi saab suhteliselt väike ja stabiilne osa tarbijatest ning et uusi eraldi märgistamisele kuuluvaid allergeenseid lõhnaaineid ja asjaomaseid kosmeetikatooteid on palju, peaks üleminekuperiood olema vastavalt kolm ja viis aastat.
(12)
Käesoleva määrusega ette nähtud meetmed on kooskõlas alalise kosmeetikatoodete komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1223/2009 III lisa muudetakse vastavalt käesoleva määruse lisale.
(3) SCCS (tarbijaohutuse komitee), „Opinion on fragrance allergens in cosmetic products“ (Arvamus allergeensete lõhnaainete kohta kosmeetikatoodetes), (SCCS/1459/11), 26.–27. juuni 2012.